Otsailak 18

Navarra Suma (NA+) talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-20-PES-00376). Hona Nafarroako Gobernuko Osasuneko kontseilariak galdera horri erantzunez eman beharreko informazioa:

*1.- Plaza finkorik ez duten Osasunbidea-Nafarroako Osasun Zerbitzuko mediku guztiei eskaini al zaie 3 urteko kontratua egitea?*

Lehenengo galderari dagokionez, Osasuneko kontseilariak behin hauxe esan zuen: “Zuetako norbaitek familia medikuren bat ezagutzen badu, esaiozue arren harremanetan jartzeko gurekin, hiru urteko lan kontratua eskainiko baitiogu”

Osasuneko kontseilariak adierazpen horiek egin zituen informazioa ematen ari zenean pandemia garaian mediku urritasuna izateari buruz, ohartarazi nahi baitzuen hainbat eta hainbat lanpostu ezin direla bete mediku nahikorik ez izateagatik.

Noski, adierazpen horiek hedabideekiko solasaldi batean kokatu behar dira, eta kontseilariak ohartarazi nahi zuen medikuen urritasuna begi bistakoa dela. Egoera hori oso aspalditik dator, ordea, eta COVID-19 pandemiak okerragotu baino ez du egin. Jada 2017an, Osasun Departamentuak profesionalak erakartzeko kanpaina bat abiarazi behar izan zuen, batez ere espezialitate hauek hornitzeko: Pediatria, Traumatologia, Anestesia, Erradiodiagnostikoa, Familia Medikuntza, Dermatologia, Errehabilitazioa eta Anatomia Patologikoa.

Ondorioztatu ahal dugu, beraz, Osasun Departamentuak, eta zehazkiago O-NOZek, badituztela Oinarrizko Osasun Laguntzako mediku izateko lanpostuen eskaintzak ezin direnak bete, edo zailtasun bereziak dituztenak betetzeko. Lanpostu horietako asko egonkortasun handiko lanpostuak izanen direla aurreikus daiteke.

Lanpostu horiek behar den bezala beteko dira, kontratazio bidez, Osasuneko sailburuaren martxoaren 23ko 347/2017E Foru Aginduak ezartzen duenari jarraituz (haren bidez onesten dira aldi baterako kontratatzeko izangaien zerrendak kudeatzeko arauak, Osasun Departamentuari atxikitako erakunde autonomoetako zentro eta establezimenduetarako).

*2.- Zenbatek onartu eta formalizatu dute 3 urteko kontratu hori?*

Aurreko erantzunean azaldu dugunez, ez da eskaini zehatz-mehatz hiru urteko kontraturik, baina beren ezaugarriengatik denboran zehar egonkorrak izan daitezkeen kontratuak eskaini dira.

*3. Zenbatek eman diote ezezkoa?*

Aurreko galderan adierazitakoari eusten diogu.

*4. Gaur egun zenbat fakultatibo daude Osasunbidea-Nafarroako Osasun Zerbitzuan iraupen laburragoko kontratuak dituztenak eta kontratua 6 hilean behin edo urtean behin sinatzen dutenak? Zein zentro edo zerbitzutan? Guztiek eman al diote ezezkoa 3 urteko kontratuak egiteari?*

|  |  |  |  |  |  |
| --- | --- | --- | --- | --- | --- |
| **MEDIKUEN 3 URTETIK BEHERAKO KONTRATUAK** |  | **ZENTROA** |  |  |  |
|  | **Oinarrizko** | **Ospitalegunea** | **Lizarrako** | **Osasun** | **Zerbitzu** | **Tuterako** | **Guztira,** |
| **KONTRATAZIOAREN ARRAZOIA** | **Osasun Lag.** |  | **Osasun Barrutia** | **Mentala** | **Zentralak** | **Osasun Barrutia** | **oro har** |
| **EGITURAZKOAK** | **40** | **88** | **24** | **10** | **3** | **21** | **186** |
| **ORDEZKAPENAK ETA ERRESERBAK** | **56** | **59** | **12** | **11** | **3** | **25** | **166** |
| **Guztira, oro har** | **96** | **147** | **36** | **21** | **6** | **46** | **352** |

Puntu honetan kontuan izan behar da irailaren 28ko 68/2009 Foru Dekretuak, Nafarroako Administrazio Publikoetan langileak administrazio araubidean kontratatzeko arauak ezartzen dituenak, 7. artikuluan dioena, alegia, Osasunbidea-Nafarroako Osasun Zerbitzuan beste behar batzuk (egiturazkoak) asetzeko kontratuen hasierako iraupena ez dela urtebetetik gorakoa izanen, baina mugaeguna baino lehen luzatzen ahalko dela, bi alderdiak ados egonda, gehienez ere urtebeteko aldietarako.

Kontratuaren eta luzapenen iraupena, guztira, bost urte artekoa izan daiteke, eta epe hori amaitu aurretik aztertu beharko da lanpostua finkatzeko eta plantilla organikoan lanpostu hutsa sortzeko aukera.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2021eko otsailaren 3an

Osasuneko kontseilaria: Santos Induráin Orduna